Oficiālais Vēstnesis L 019 , 25/01/1996 Lpp. 0039 - 0040



Komisijas Lēmums (1996. gada 10. janvāris), ar ko nosaka kritērijus zirgu dzimtas dzīvnieku ierakstīšanai un reģistrēšanai ciltsgrāmatās vairošanai (Dokuments attiecas uz Eiropas ekonomikas zonu) (96/78/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1990. gada 26. jūnija Direktīvu 90/427/EEK par zootehniskiem un ģenealoģiskiem nosacījumiem, kas reglamentē Kopienas iekšējo tirdzniecību ar zirgu dzimtas dzīvniekiem [1], un jo īpaši tās 4. panta 2. punkta b) apakšpunktu, tā kā saskaņā ar Direktīvas 90/427/EEK 4. panta 2. punkta b) apakšpunktu jāparedz saskaņotie kritēriji, kas nosaka zirgu dzimtas dzīvnieku ierakstīšanu ciltsgrāmatās; tā kā tādēļ jānosaka kritēriji zirgu dzimtas dzīvnieku ierakstīšanai ciltsgrāmatās vairošanai; tā kā precīza izcelšanās un identifikācijas nosacījumu ievērošana jāpanāk pirms ierakstīšanas ciltsgrāmatā; tā kā tiek ņemts vērā ciltsgrāmatas iedalījums sekcijās un kategorijās, lai neizslēgtu noteiktus dzīvnieku veidus; tā kā šajā lēmumā paredzētie pasākumi saskan ar Pastāvīgās zootehnikas komitejas atzinumu, IR PIEŅĒMUSI ŠO LĒMUMU. 1. pants 1. Lai ierakstītu noteiktas šķirnes ciltsgrāmatas galvenajā sadaļā, reģistrētajiem zirgu dzimtas dzīvniekiem jāatbilst šādiem kritērijiem: - to izcelsmei jābūt no vecākiem, kas ierakstīti tās pašas šķirnes ciltsgrāmatas galvenajā sadaļā un to ģenealoģijai jābūt noteiktai atbilstoši šīs ciltsgrāmatas noteikumiem, - jābūt identificētam kā kumeļam no vaislas ķēves atbilstīgi šīs ciltsgrāmatas noteikumiem, kam vajadzīgs vismaz pavadsertifikāts. 2. Atkāpjoties no 1. punkta pirmā ievilkuma, dzīvnieku var ierakstīt galvenajā sadaļā, lai tas piedalītos krustošanas programmā, kuru apstiprinājusi organizācija vai asociācija saskaņā ar šīs ciltsgrāmatas noteikumiem. Krustošanas programmā jānosauc šķirnes, kurām atļauts tajā piedalīties. 2. pants 1. Ciltsgrāmatas galveno sadaļu var sadalīt saskaņā ar Komisijas Lēmuma 92/353/EEK [2] pielikuma Nr. 3 b) apakšpunkta piektā ievilkuma, kurā noteikti kritēriji, kas jāievēro, apstiprinot vai atzīstot organizācijas vai asociācijas, kuras uztur vai veido ciltsgrāmatas reģistrētu zirgu dzimtas dzīvnieku iedalīšanai kategorijās pēc šo dzīvnieku vērtējuma. Kādā no šīm kategorijām var iedalīt tikai tos zirgu dzimtas dzīvniekus, kas atbilst 1. pantā noteiktajiem kritērijiem. 2. Ja ciltsgrāmatas galvenajā sadaļā ietilpst vairākas kategorijas, dzīvnieku no citas ciltsgrāmatas var ierakstīt tajā ciltsgrāmatas kategorijā, kuras kritērijiem tas atbilst. 3. pants 1. Organizācija vai asociācija, kas ved ciltsgrāmatu, var nolemt, ka dzīvnieku, kas neatbilst 1. pantā noteiktajiem kritērijiem, var ierakstīt šīs ciltsgrāmatas papildu sadaļā. Dzīvniekam jāatbilst šādiem kritērijiem: - jābūt identificētiem saskaņā ar ciltsgrāmatas noteikumiem, - jāatbilst šķirnes standartiem, - jābūt minimālajai ražībai, kas paredzēta ciltsgrāmatas noteikumos. 2. Organizācijai vai asociācijai jāparedz noteikumi, kas ļautu šādu dzīvnieku pēcnācējus ierakstīt galvenajā sadaļā. 4. pants Lēmums ir adresēts dalībvalstīm. Briselē, 1996. gada 10. janvārī Komisijas vārdā — Komisijas loceklis Franz Fischler [1] OV L 224, 18.8.1990., 55. lpp. [2] OV L 192, 11.7.1992., 63. lpp. --------------------------------------------------